馬當山
作者：劉摯
朝代：宋

paragraphs: 馬當天下險，崔嵬大江邊。
翠碧倚千丈，峭立萬仞淵。
其背領羣岫，其麓匯飛漩。
欎葱巖間桂，窮冬華葉鮮。
豈無神仙人，縹緲居其巔。
猿猱肆健捷，攀躋到雲烟。
揚帆過其下，瞥若飛鳥然。
仰觀動精魄，但見揫青天。
吾生愧仁智，而于山水便。
終日叩舷坐，無暇窺塵編。
有嗜固爲累，觸險不自憐。